LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL ŽEMĖS ŪKIO MINISTRO 2012 M. KOVO 27 D. ĮSAKYMO NR. 3D-221 „DĖL LIETUVOS KAIMO PLĖTROS 2007–2013 METŲ PROGRAMOS PRIEMONĖS „PERĖJIMAS PRIE NE ŽEMĖS ŪKIO VEIKLOS“ SUPAPRASTINTŲJŲ ĮGYVENDINIMO 2012 METAIS TAISYKLIŲ PATVIRTINIMO“ PAKEITIMO

2013 m. gruodžio 23 d. Nr. 3D-895

Vilnius

P a k e i č i u Lietuvos kaimo plėtros 2007–2013 metų programos priemonės „Perėjimas prie ne žemės ūkio veiklos“ supaprastintąsias įgyvendinimo 2012 metais taisykles, patvirtintas Lietuvos Respublikos žemės ūkio ministro 2012 m. kovo 27 d. įsakymu Nr. 3D-221 „Dėl Lietuvos kaimo plėtros 2007–2013 metų programos priemonės „Perėjimas prie ne žemės ūkio veiklos“ supaprastintųjų įgyvendinimo 2012 metais taisyklių patvirtinimo“ (Žin., 2012, Nr. 38-1909):

1. Išdėstau 17.2 punktą taip:

„17.2. kaimo gyventojas, Taisyklių 22.1.7 punkte nustatyta tvarka įregistravęs žemės ūkio valdą Lietuvos Respublikos žemės ūkio ir kaimo verslo registre, kurios ekonominis dydis 2012 m. sausio 30 d. už praėjusiųjų metų laikotarpį yra prilyginamas ne mažiau kaip 2 EDV, ir užsiimantis žemės ūkio veikla, kaip nurodyta Taisyklių 22.1.8 punkte;“

2. Išdėstau 17.3 punktą taip:

„17.3. labai maža, maža ar vidutinė įmonė, užsiimanti žemės ūkio veikla, kaip nurodyta Taisyklių 22.1.8 punkte, ir kurios valdomos žemės ūkio valdos ekonominis dydis 2012 m. sausio 30 d. už praėjusiųjų metų laikotarpį yra prilyginamas ne mažiau kaip 2 EDV;“

3. Pripažįstu netekusiu galios 22.2.11 punktą.

4. Išdėstau 25 punktą taip:

„25. Projekto įgyvendinimo trukmė turi būti nurodyta paramos paraiškoje ir negali viršyti 24 mėnesių nuo sprendimo skirti paramą priėmimo dienos, tačiau Agentūra, atsižvelgdama į projekto vykdytojo prašymą ir įvertinusi projekto įgyvendinimo termino pratęsimo priežastis, gali pratęsti projekto įgyvendinimo terminą, tačiau ne vėliau kaip iki 2015 m. birželio 30 d. Paskutinis mokėjimo prašymas turi būti pateiktas ne vėliau kaip iki 2015 m. birželio 30 d. Ši nuostata galioja tiems paramos gavėjams, kuriems iki šio punkto pakeitimo įsigaliojimo dienos yra priimtas sprendimas dėl paramos skyrimo. Pareiškėjai, kuriems nepriimtas sprendimas dėl paramos skyrimo, įsipareigoja ir sutinka įgyvendinti projektą ne vėliau kaip iki 2015 m. birželio 30 d. nuo sprendimo skirti paramą priėmimo dienos. Pareiškėjo įsipareigojimas ir sutikimas yra pateikiami iki Agentūros Projektų atrankos komiteto posėdžio.“

5. Pripažįstu netekusia galios 3 priedo IX skyriaus lentelės 32 eilutę.

Žemės ūkio ministras Vigilijus Jukna